Alfa Romeo 166

Η **Alfa Romeo 166** (εσωτερικός κωδικός εργοστασίου: **Type 936**) ήταν ένα μεσαίο πολυτελές σεντάν αυτοκίνητο της κατηγορίας Ε, που παρήχθη από την ιταλική αυτοκινητοβιομηχανία Alfa Romeo, από τις 31 Οκτωβρίου 1998 έως τις 30 Ιουνίου 2007. Συνολικά κατασκευάστηκαν 99.406 αντίτυπα σειράς 166 στα 9 έτη παραγωγής του μοντέλου, αριθμός πολύ μικρότερος από τα 273.857 αντίτυπα της Alfa Romeo 164 που αντικατέστησε.

## Εισαγωγή
Η προκάτοχος Alfa Romeo 164, που κυκλοφόρησε για πρώτη φορά το 1987, ήταν αρχικά πολύ επιτυχημένη, αλλά μετά από μερικά χρόνια οι πωλήσεις της μειώθηκαν σημαντικά. Το 1992, υπέστη ένα λίφτινγκ για να αντέξει απέναντι στις νεότερες προτάσεις του ανταγωνισμού. Συνήθως όμως, μετά από δύο έως τρία έτη από κάθε ανανέωση, η Alfa Romeo παρουσιάζει τον διάδοχο του κάθε μοντέλου. Ειδικότερα, ωστόσο, με την 164, μεσολάβησαν 6 έτη ακόμα πριν εμφανιστεί η διάδοχός της, η Alfa Romeo 166. Αυτό συνέβη για δύο λόγους:

* Πρώτον, στο ότι η Alfa Romeo στα μέσα της δεκαετίας του 1990 είχε δώσει προτεραιότητα στις πιο εμπορικές κατηγορίες αυτοκινήτων και είχε επικεντρωθεί κυρίως στην εξέλιξη της Alfa Romeo 145/146 και της GTV και Spider, διαθέτοντας τα περισσότερα κονδύλια σε αυτές.
* Δεύτερον, επέλεξε για πρώτο μοντέλο με την νέα σχεδιαστική φιλοσοφία της εταιρείας, τον εκπρόσωπο της μάρκας στην μεσαία κατηγορία D, δηλαδή την διάδοχο της μεσαίας Alfa Romeo 155. Ο αντικαταστάτης της, η Alfa Romeo 156, σημείωσε μεγάλη επιτυχία, και μάλιστα όλα τα μοντέλα που κυκλοφόρησαν μετά ακολούθησαν την ίδια σχεδιαστική ταυτότητα.

## Τεχνολογικό υπόβαθρο

Αν και η 166 είχε βασιστεί στην πλατφόρμα της προκατόχου Alfa Romeo 164, ωστόσο είχαν λάβει χώρα σημαντικές τεχνολογικές αναβαθμίσεις, όπως στην ανάρτηση, καθώς η 166 έφερε μια ιδιαίτερα εξελιγμένη πίσω ανάρτηση πολλαπλών συνδέσμων.
[thumb|left|Το [Σύστημα πλοήγησης αυτοκινήτου|σύστημα δορυφορικής πλοήγησης μιας Alfa Romeo 166, σε φωτογραφία τον Ιανουάριο του 2007.]]
thumb|left|Ο κινητήρας V6 μιας Alfa Romeo 166 σε φωτογραφία του 2008.

Τον Οκτώβριο του 2000, οι κινητήρες της 166 αναθεωρήθηκαν για πρώτη φορά, λόγω της υποχρεωτικής καθιέρωσης του νέου τότε προτύπου εκπομπών καυσαερίων Euro 3, ενώ οι προηγούμενοι κινητήρες πληρούσαν το πρότυπο των προδιαγραφών Euro 2. Ταυτόχρονα, οι βενζινοκινητήρες επανασχεδιάστηκαν για να πληρούν το γνωστό ως πρότυπο OBD 2 (On-board diagnostics 2 / Διαγνωστικός Έλεγχος Αυτοκινήτου 2) ή E-OBD και το μοντέλο καθιέρωσε ένα ισχυρότερο και πιο εξελιγμένο σύστημα δορυφορικής πλοήγησης, γνωστό ως «σύστημα G3», που αντικατέστησε το αρχικό.

Είναι ιστορικά ενδιαφέρον ότι η 166 είχε μια τεχνολογική καινοτομία, επειδή ήδη πριν την έναρξη της παραγωγής της τον Οκτώβριο του 1998, η Alfa Romeo αντικατέστησε στο μοντέλο αυτό τους τότε ακόμα κοινούς λαμπτήρες πυρακτώσεως με διόδους εκπομπής φωτός (LED) στα φλας των πίσω φώτων. Η τεχνολογία αυτή εγκαταστάθηκε ευρύτερα από μεγάλο αριθμό άλλων κατασκευαστών και τράβηξε την προσοχή των Μέσων Ενημέρωσης ως σημαντική καινοτομία 8 με 10 χρόνια μετά την εισαγωγή της 166. Παραδόξως όμως, η Alfa Romeo δεν τη διαφήμιζε εκείνη την εποχή, και έτσι η πρώτη στην ιστορία χρήση των LED ως εξωτερικός φωτισμός παρέμεινε σχεδόν άγνωστη.

## Εμπορική πορεία
thumb|left|Το ταμπλό μιας Alfa Romeo 166 με τη δορυφορική πλοήγηση και με το αυτόματο κιβώτιο Sportronic, που ήταν έξτρα στους κινητήρες 2.5 λίτρων βενζίνης και 3.0 λίτρων βενζίνης. Εδώ σε φωτογραφία τον Οκτώβριο του 2009.

Αν και η 166 απέσπασε θετικά σχόλια από τον Τύπο αυτοκινήτου, ακόμα και από επώνυμους δημοσιογράφους, μεταξύ των οποίων και ο Τζέρεμι Κλάρκσον σε σχετικά σχόλια στη γνωστή βρετανική εκπομπή Top Gear, ωστόσο οι υποψήφιοι αγοραστές κράτησαν απόσταση. Πιθανολογείται ότι ο κυριότερος λόγος ήταν οι ταχείς ρυθμοί τιμολογιακής απαξίωσης των μεταχειρισμένων ιταλικών αυτοκινήτων, που είναι ακόμα πιο ραγδαίοι στους μεγαλύτερους κυβισμούς, με συνέπεια να θεωρηθεί από το ευρύ κοινό ως αντιεμπορικό μοντέλο. Η μακρά περίοδος παραγωγής της προκατόχου 164, μεταξύ του 1987 και του 1997, σε συνδυασμό με την άφιξη της 166 στις αγορές μόλις στις αρχές του 1999, φαίνεται ότι έπαιξε επίσης σημαντικό ρόλο. Εάν η Alfa Romeo είχε εισάγει σχετικά νωρίς τη διάδοχο της 164, όταν οι πωλήσεις είχαν μόλις αρχίσει να μειώνονται, πολλοί ιδιοκτήτες της 164 πιθανώς να την είχαν αντικαταστήσει απευθείας με τη διάδοχό της.
thumb|right|Ευρύτερο πλάνο του ταμπλό της προηγούμενης Alfa Romeo 166.

Είναι αξιοσημείωτο ότι τον Αύγουστο του 2009 το βρετανικό περιοδικό «Autocar» ανακήρυξε επίσημα την 166 ως το χειρότερο σε απαξίωση μεταχειρισμένο αυτοκίνητο στο Ηνωμένο Βασίλειο, καθώς υπολόγισε στατιστικώς ότι κατά μέσον όρο διατηρούσε μόλις το 14,4% της αρχικής εμπορικής αξίας του μετά από 3 χρόνια κυκλοφορίας!  Ως αποτέλεσμα, μόνο στην Ιταλία γνώρισε κάποια σχετική απήχηση, ενώ σε όλες τις εξαγωγικές αγορές ο αριθμός των 166 που κυκλοφόρησαν ήταν ελάχιστος και σε πολλές, μεταξύ των οποίων και στην Ελλάδα, εντελώς μηδαμινός. Το αποτέλεσμα ήταν να παραχθούν μόλις 99.406 αντίτυπα της Alfa Romeo 166, από τα οποία τα 10.222 είχαν εξαχθεί στη Γερμανία. Από την άλλη όμως, λόγω του μικρού αριθμού αντιτύπων της, αναμένεται να γίνει άκρως συλλεκτική στο μέλλον και μάλιστα στα τέλη του 2028 τα πρώτα αντίτυπα θα συμπληρώσουν το όριο των 30 ετών που είναι απαραίτητο για να θεωρηθεί και επίσημα ένα αυτοκίνητο ως ιστορικό όχημα.

## Τεχνικά χαρακτηριστικά

## Ανανέωση του 2003
thumb|right|Alfa Romeo 166 μετά την ανανέωση του 2003.

Τον Σεπτέμβριο του 2003, η Alfa Romeo 166 υπέστη ένα έντονο λίφτινγκ, ιδίως στο μπροστινό ρύγχος, το οποίο επανασχεδιάστηκε έτσι ώστε να ταιριάξει καλύτερα με την νέα σχεδιαστική φιλοσοφία της εταιρείας, που είχε πρωτοεισάγει η Alfa Romeo 156 όταν κυκλοφόρησε το 1997. Ωστόσο, η ανανέωση δεν μπόρεσε να φέρει ανάκαμψη στις διαρκώς φθίνουσες πωλήσεις. Μάλιστα την 1 Οκτωβρίου 2005 σταμάτησε να παράγεται σε δεξιοτίμονη έκδοση, λόγω ανυπαρξίας ζήτησης στα κράτη με το τιμόνι δεξιά. Τελικώς, στις 30 Ιουνίου 2007 η 166 αποσύρθηκε εντελώς από την παραγωγή και τον Σεπτέμβριο του 2008 η Alfa Romeo πώλησε το δικαίωμα χρήσης της πλατφόρμας της στην κινεζική αυτοκινητοβιομηχανία GAC Group.

Η σκοπούμενη διάδοχος της 166 είναι ένα εντελώς νέο μοντέλο, επίσης σεντάν, που θα βασιστεί στην πλατφόρμα που ήδη χρησιμοποιούν οι Giulia και Stelvio, και αναμένεται πιθανώς το 2025.

## Αναφορές


## Εξωτερικοί σύνδεσμοι

* Ιστορία της Alfa Romeo 166

166
Κατηγορία:Αυτοκίνητα πολυτελείας